b'\n_START_ARTICLE_\nBudist\xc5\xb3 mitologija\n_START_SECTION_\nKilm\xc4\x97\n_START_PARAGRAPH_\nBudizmo mitologijos pagrindiniai bruo\xc5\xbeai \xc4\x97m\xc4\x97 formuotis Indijoje nuo VI a. pr. m. e. Manoma, kad \xc5\xa0akjamunis dar\xc4\x97 \xc4\xaftak\xc4\x85 ne tiek mitologijai, kiek kitoms sudedamosioms budizmo dalims: filosofijai, etikai, psichologijai.\n_START_SECTION_\nPo\xc5\xbei\xc5\xabris \xc4\xaf mitologij\xc4\x85\n_START_PARAGRAPH_\nBudizmo po\xc5\xbei\xc5\xabris \xc4\xaf mitologij\xc4\x85 gerokai skiriasi nuo kit\xc5\xb3 religij\xc5\xb3, taut\xc5\xb3. Es\xc4\x85 \xc5\xbemogus u\xc5\xbeima ypating\xc4\x85 viet\xc4\x85 tarp kit\xc5\xb3 b\xc5\xabtybi\xc5\xb3, \xc4\xafskaitant ir mitines, mat jis vienintelis gali pasiekti nirvan\xc4\x85 ir tapti arhatu ar buda. Taip pat savitai \xc5\xbei\xc5\xabrima \xc4\xaf persona\xc5\xbe\xc5\xb3 tikrum\xc4\x85. Liaudi\xc5\xa1kasis budizmas mitologines b\xc5\xabtybes laiko realiomis, tuo tarpu filosofinis teigia, kad jos sukurtos \xc5\xbemogaus proto. D\xc4\x97l to \xc4\xaf budizmo panteon\xc4\x85 at\xc4\x97jo daugyb\xc4\x97 kit\xc5\xb3 kra\xc5\xa1t\xc5\xb3 ir tik\xc4\x97jim\xc5\xb3 dievybi\xc5\xb3. Mitiniais persona\xc5\xbeais virto net real\xc5\xabs \xc5\xbemon\xc4\x97s: \xc5\xa0akjamunis su savo mokiniais, atsiskyr\xc4\x97liai, vienuoliai, t. t. Taip pat idamai\xc2\xa0\xe2\x80\x93 s\xc4\x85moningai sukurti meni\xc5\xa1ki paveikslai ir persona\xc5\xbeai, reikalingi meditacijos praktikai. Mitiniai \xc4\xafvaizd\xc5\xbeiai da\xc5\xbenai ai\xc5\xa1kinami kaip vienos ar kitos teorin\xc4\x97s tez\xc4\x97s atspindys.\n_START_SECTION_\nMitinis laikas\n_START_PARAGRAPH_\nKiekvieno pasaulio atsiradimas ir \xc5\xbe\xc5\xabtis turi nustatyt\xc4\x85 laik\xc4\x85. Juose tam tikru metu pasirodo budos. Laiko samprata \xc4\xaftakota ind\xc5\xb3 kosmologijos, \xc4\x8dia egzistuoja kalpos samprata._NEWLINE_Yra tu\xc5\xa1\xc4\x8diosios kalpos, kuri\xc5\xb3 metu Buda nepasirodo, ir Budos kalpos, kuri\xc5\xb3 metu Buda paskleid\xc5\xbeia savo tik\xc4\x97jim\xc4\x85. Pasak mitologijos, iki \xc5\xa1iol pasaulyje gyveno 6 budos, ir \xc5\xa0akjamunis buvo paskutinis i\xc5\xa1 j\xc5\xb3. V\xc4\x97liau ateisiantis buda bus Maitr\xc4\x97ja.'